**על שליטה ושמיטה - "אל תעשו עצמכם עיקר"**

**תקציר:**

בשנת השמיטה נדרש בעל השדות להפקיר את רכושו ולהניח לכל אדם לבא ולאכול מפירותיו. בשיעור זה אנו מבקשים להכיר עיקרון זה מכיוונים שונים:

על משמעות ההפקרה, דרך דבריו של הרב עוזיאל הקובע שאחד מעקרונות השמיטה הוא "אל תעשו עצמכם עיקר".

על שאיפת האדם המערבי לשלוט על המרחב דרך דברי צ'יף אינדאני המבקר גישה זו.

ניכנס לנושא דרך שירו של קובי אוז 'זלמן , זה לא אתה' שבו הוא מראה איך התורה מבקשת להציב את האדם לעצמו ולבודד אותו מנכסיו, דרכם הוא רגיל לראות את עצמו.

נקרא את המקורות ונחשוב מה עיקר בעיננו ומה אנו מוכנים לשמוט.

**מטרות:**

* התלמידים יכירו את נושא הפקרת הרכוש בשנת השמיטה
* התלמידים ידונו במשמעויות ההפקרה: האדם ונכסיו אינם מרכז התודעה

**גיל:** חטיבה עליונה

**מהלך הסדנא:**

פתיח: התבוננו [בקליפ](http://www.youtube.com/watch?v=t2y5gT0_HCw) של שירו של קובי אוז – "זלמן זה לא אתה" והאזינו למילים.

לימוד: א. דברי הצ'יף של סיאטל לאדם הלבן (על הנתק של האדם הלבן מהטבע)

ב. דברי הרב עוזיאל על משמעות השמיטה.

דבריו כתובים בשפה רבנית וארוכים. ניתן להביא רק חלק מהדברים לתלמידים, אך חשוב להתעכב על המסר שבפסקאות האחרונות, על מטרת הפקעת הרכוש בשנת השמיטה.

אסיף: דיון קצר במליאת הכתה

* **מה משמעויות הקביעה "אל תעשו עצמכם עיקר", מי המרכז בתודעה שלנו? מהו הערך העליון?** (בעיני ההומניזם המודרני-האדם, בעיני המאמין-אלוהים, ומה עוד: העולם? כדור הארץ? החברה האנושית?)
* **מה המשמעות המעשית של המרכז שבחרתם?**

נספח למורה: מתוך המאמר **'תנוח, תחלק, תניח'** מאת: אבי שגיא וידידיה שטרן

חברה שמאמצת את הרכוש ככלי הערכה חד-ממדי מסתכנת באובדן צלמה. השמיטה היא גורם מאזן: שש שנים תעבוד, תצבור, תנצל; בשנה השביעית תצמצם את עצמך - ובכך תיצור מרווח לנוכחות אנושית של האחר, חלש או מוחלש.

המקרא מצווה: "ושש שנים תזרע את ארצך ואספת את-תבואתה. והשביעת תשמטנה ונטשתה, ואכלו אביני עמך, ויתרם, תאכל חית השדה" (שמות, כ"ג, י'-י"א). לאחר שש שנות עבודה, שתכליתה להפיק מהרכוש את המרב הכלכלי, היהודי נדרש לחדול. השדה שעמל ויגע בו - לא ייעדר ויוזנח; הכרם שעזק וסיקל - לא יזמר ויתנוון; הגינה ששובב בה את נפשו - תעלה שמיר ושית. לא זו אף זו: עליו להניח את תנובת אדמתו הפקר לכל אדם וחיה. ההיבט החשוב ביותר של בעלות על נכס - השימוש בו - מושעה לתקופה ארוכה. אכן, הדרישה לשמוט ולנטוש נוגדת את האופי האנושי. יש לה השלכות חינוכיות מרחיקות לכת במישור האישי-הקיומי וגם במישור החברתי, המדיני והדתי.

כיצד נמדד ערכו של אדם? גבריאל מרסל, הפילוסוף הצרפתי, עמד על כך שבני אדם משיבים על השאלה "מי הם?" כאילו נשאלו "מה יש להם?" הקניין שאדם צובר ממלא את הווייתו; האדם ורכושו חד הם. כסף ורכוש קוצבים את ערכנו בעיני עצמנו ובעיני זולתנו. עמנואל לוינס העיר, שמצב אנושי זה מדרבן אותנו להשתלט על האחר ו"למחוק" את פניו. על רקע זה נדרשת, ממש מתחייבת, שנת שמיטה. היא מחוררת את הבלון הרכושני שתפח ומעמידה אותנו מחוץ לקנייננו, בשורה אחת עם אחרים שרכושם גדול או קטן משלנו. השמיטה מלמדת, שהאדם אינו מה שיש לו, אלא מה שהינו. היא מאלצת אותנו לנכוח בהווייתנו הפנימית, ולא בהווייתנו הרכושית.

בצד המסר הקיומי, עולה גם מסר חברתי. המקרא אינו דורש חלוקה מחדש של העושר מדי שבע שנים ושוויון מלא. לו כך היה, החיים הכלכליים היו מתנוונים, בהעדר תמריצים אישיים. אבל חברה שמאמצת לה את הרכוש ככלי הערכה חד-ממדי מסתכנת באובדן צלמה. השמיטה היא גורם מאזן. שש שנים תעבוד, תצבור, תנצל; בשנה השביעית תנוח, תחלק, תניח. אינך נדרש לוותר על קניינך, אך עליך ללמוד להתנתק ממנו ובכך למתן דחפים קפיטליסטיים חסרי מעצורים. האדם נדרש לפעול בניגוד לטבעו ולצמצם את עצמו ובכך ליצור מרווח לנוכחות אנושית של האחר, חלש או מוחלש.

בישראל המופרטת, הגלובלית ורבת הפערים, השמיטה היא סימן קריאה הכרחי. יש לנו, באמתחתנו הלאומית, תרופה מוכנה לשיקום הסולידריות הבין-אישית שהתרופפה. במובן זה, השמיטה היא מרכיב בחוסן הלאומי.

קשה שלא להתרשם מעמקות האידיאה, הנעה בזהירות בין הרצון לשמר את רכושו של האדם לרצון שלא לראות ברכוש חזות הכל. השמיטה היא קריאה לביצור בועה בזמן, שבה העשייה הכלכלית אמורה להגיע לרגיעה, שמטפחת חמלה, רחמים ואף שותפות בין כל החולקים את פני האדמה, כולל חיית השדה. בשנה השמינית המרוץ יימשך, מכיוון שהאנושות זקוקה לו, אך האידיאה וזיכרונה יחלחלו אל מחוץ לשנת השבתון, אל שש שנות הקדחתנות היצרנית.

רעיון השמיטה הוענק לנו בעת שהכלכלה כולה היתה פרטית: איש תחת גפנו ותחת תאנתו. אבל כיום, כשאנו נהנים מכלכלה לאומית, האם יש לשדרג את המסר האישי והחברתי אל המישור הממלכתי? האם שמיטה נוהגת רק ברמת המיקרו, או גם ברמת המקרו? שאלה זו אמורה היתה לעמוד במוקד השיח הדתי בדורנו, שהרי קימומה של ריבונות יהודית הוא החידוש הגדול שאירע לציוויליזציה היהודית באלפיים שנה. והנה, כמה מאכזב, שתיקה.

למאמר השלם:

<http://www.haaretz.co.il/misc/1.1444165>

**פתיח:** התבוננו בקליפ של שירו של קובי אוז – "זלמן זה לא אתה" והאזינו למילים.

<http://www.youtube.com/watch?v=t2y5gT0_HCw>

|  |
| --- |
| **זלמן, זה לא אתה** מילים ולחן: קובי אוז |
| זלמן הסתובב בעולם מבולבל שאל את עצמו "מי אני ובכלל? אני חקלאי יש לי שטח גדול ואני מנהל את הכל אני מגדל פירות וירקות ומקפיד לדשן לעבד להשקות אני המושל על חלקת אדמה!" ואז יצתה בת קול ואמרה: זלמן זה לא אתה! הנה תראה, שנת שמיטה השדה מלבלב בלי עזרתך אתה לא אדמתך אתה פשוט, זלמן התקשר לכאן ולכאן אמר לעצמו "אני הבוס של הזמן! אני רק מרים איזה טלפון קטן ומיד מסודר העניין יש לי מעמד מסביב לשעון קריירה נון-סטופ מניות וממון אני תמיד זמין לכל הפתעה!" והופ יצתה בת קול ואמר: זלמן זה לא אתה הנה שבת המלכה עכשיו תהיה במנוחה אתה אחד מהעם שאומר תפילה מעמדך לא אתה, אדמתך לא אתה, אתה, אתה פשוט זלמן. (...) | זלמן נשכב על הכורסא בסלון הביט על הקירות והציץ מהחלון ביתי מבצרי הוא כמו ממלכה!" ושוב יצתה בת קול ואמרה: זלמן זה לא אתה! סוכות עכשיו צא אל הסוכה נובו ריש אל תהיה לי מצוברח הבט לכוכבים הקורצים מהסכך ביתך לא אתה, אשתך לא אתה,מעמדך לא אתה, גם אדמתך לא אתה,אתה פשוט, זלמן. זלמן שאל את אביו החולה "איך אגדיר את עצמי בעולם הזה?" "אתה הבן שלי" אמר האב החכם ועצם את עיניו לעולם. האבא נטמן בחלקת אדמתו לנכדו קלמן נתנו את שמו וזלמן נשאר עם אותה שאלה, ויצאה בת קול הפעם עם תשובה: זלמן, אתה זה ששואל,זה שתמיד מתבלבל,בין מה ששלך למי אתה, ובין עבודתך למהות עולמך,זלמן זה לא אתה!מתי כבר תכונן יחסים עם עצמך? אתה לא רכושך, לא הצלחה, אתה לא סביבתך, אפילו לא שאלתך, אתה פשוט זלמן. |

**משימה:** בשיר, זלמן בטוח בעצמו בזכות הישגיו החומריים בעולם ושוב ושוב שומע שהנכסים אינם באמת שלו, והוא אדם שקיומו בעולם וההערכה כלפיו אינם נובעים מנכסיו.

בעקבות השיר, נסו להגדיר במשפט אחד מה מגדיר את מקומכם בעולם. תפקידכם, שאיפותיכם, חבריכם, מצבכם המשפחתי, הנכסים? כל אחד יכתוב לעצמו על פתק. מי שרוצה, מוזמן לשתף.

**לימוד:** בחברותות, למדו במשותף את המקורות הבאים:

מכתב מאת צ'יף סיאטל, ראש שבט הסואמיש, ממדינת וושינגטון אל נשיא ארה"ב,

בתגובה להצעה לרכוש את אדמות השבט, שנת 1885

"הצ'יף הגדול בוושינגטון שולח לנו אגרת לומר שהוא מבקש לקנות את אדמתנו. הצ'יף הגדול משגר גם מילים של ידידות ורצון טוב...

איך תוכלו לסחור בשמים, בחמימות האדמה? רעיון זה זר הוא לנו. הלוא רעננות האוויר או נצנוץ פני המים אינם קנייננו. איך תוכלו לקנות אותם מאתנו? (...) כל חלקת האדמה בארץ הזאת, קדושה לבני–עמי. כל מחט אורן מבהיקה, כל חוף חולי, כל אד-תלוי ביערות אפלים, כל קרחת יער וכל חרק מזמזם – קדושים בזיכרונם ובמסורתם של בני-עמי.

יודעים אנו שהאיש הלבן לא יבין את דרכנו. פיסת-קרקע אחת נדמית לו כשנייה. כי הוא זר הבא בלילה ליטול מן האדמה את כל אשר יידרש לו. האדמה אינה אחות לו, אלא אויב. ולאחר שכבש אותה – ימשיך בדרכו. את קברות אבותיו יותר מאחור – לא אכפת לו. הוא גוזל את הקרקע מאת ילדיו. לא אכפת לו. ... ברעבתנותו יבלע את האדמה, ואך שממה יותיר.

מראה עריכם מכאיב לעיננו. ואולי כך הדבר מפני שאדום העור הוא פרא לא יבין... בערי האיש הלבן לא תמצא פינה שקטה. לא מקום לשמוע את רחש העלים באביב, או את אוושת כנפי החרקים. אולי מפני שאני פרא ואינני מבין – השאון נדמה כעלבון לאוזניים. ומה טעם בחיים אם אינך יכול לשמוע את אנקות בכיו המתוק של התחמס, או את פולמוס הצפרדעים בלילה סביב האגם? האינדיאני מבכר את קולה הרך של אבחת הרוח על פני האגם, ואת ניחוחה אחרי שהזדככה בגשם הצהרים או התבשמה באורנים. האוויר יקר לאדום העור, כי לכל הברואים נשמת אף אחת – לחיות, לעצים, לאדם. נראה כאילו האיש הלבן אינו משגיח באוויר אותו ישאף: כאיש הגוסס ימים רבים, הריהו קהה-חושים מלהריח.

...

דבר אחד נדע, שהאיש הלבן אולי יגלהו באחד הימים. אלוהיכם ואלוהינו – חד הוא. לכם נדמה כעת שהוא קנייניכם כשם שתאבו לעשות את ארצנו לקניין. אך לא תצליחו. הוא אלוהי האדם, ורחמיו שלוחים בשווה לאדום העור וללבן. אדמה זו יקרה לו. ולפגוע באדמה, הרי זה לחלל כבוד בוראה.

1. של מי העולם הזה? האויר? האדמה? שימו לב לשתי הגישות שבמכתב.
2. האם מוכרות לכם גישות נוספות?

**אל תעשו עצמכם עיקר – הרב עוזיאל, מבוא למצוות שביעית**

(...)

וכשם שהפקירה התורה אדמת הארץ בשביעית לכל אדם לאסור עבודת אדמה, כך הפקיעה התורה את השדה ותבואתה וזיכתה אותם לכל אדם ובכללם גם בעל השדה עצמו לאכילת הפירות . וכך אמרו חז"ל ... (נדרים מ"ב) זאת אומרת שמלכו של עולם הפקיר גם את הפירות ואת השדה לצורך לקיטת ואסיפת פרותיו כדי שכל אדם יכנס לשדה חברו כרשות הרבים שכל אדם נכנס ויוצא בה.

(...)

 ומזה נמשך דין שמיטת כספים בשנת השבע שנת השמטה שגם היא נובעת מכלל זה של הפקעת הממון (...) משום שאין הלווה והמלווה בעלי ממון זה אלא המלך הפקיע את הכסף לזכותו של הלווה, ורק אחרי שהוא יזכה בהם רשאי לתתם למלוה כמתנה כמו שהוא רשאי לתתם לכל אדם אחר.

יתירה על השמיטה היא שנת היובל שהיא מפקעת לחלוטין את הקרקע, ומשחררת גם את העבדים אפילו אם הוא עבד נרצע, וגם הוא אפקעתא דמלכא (גם הבעלות על העבד הופקעה ביובל).

מכלל הדברים שלמדנו בדבר הדמיון אשר יש בין קדושה ושביתת יום שביעי לקדושת ושביתת שנת השבע (...) יום השבת מעיד על יחידו של עולם יוצרו ומחוללו, ושנת השבע – על מלכו של עולם המנהיג את עולמו בחסד וחנינה אשר לו הכל ומטובו אנו ניזונים.

הכרה עליונה זו מזכירה אותנו תמיד (את) מצוות הכתוב "וזכרת את ה' אלוהיך כי הוא הנותן לך כח לעשות חיל", משפרת את מידותינו, מרוממת את רוחנו, מקדשת את נשמותינו להתעלות כדי להעלות את האחרים להקל מצוקתם להנעים את חייהם ולקיים בנו מידת הנדיבות, מורשת אבינו הראשון אברהם, איש החסד והנדיבות, והיא צביונה של היהדות הנקראת 'בת נדיב'.

אמונה והכרה זו המצטרפת למעשים מנחילה לנו את ארץ אבות, ולהפך: העדרה – גוררת אחריה פריקת עול מלכות שמם ואהבת רֵעִים ועונש גלות מן הארץ.

**ואם רצונך לדעת חשיבותן וערכן של מצוות אלו צא ולמד ממאמרם הנפלא של רז"ל: והארץ לא תימכר לצמיתות כי לי הארץ, אל תרע עינך בה כי גרים ותושבים אתם. אל תעשו עצמכם עיקר.** וכן הוא אומר:"כִּי גֵרִים אֲנַחְנוּ לְפָנֶיךָ וְתוֹשָׁבִים כְּכָל אֲבֹתֵינוּ כַּצֵּל יָמֵינוּ עַל הָאָרֶץ...". (דברי הימים א כט, טו)

משפטי עוזיאל כרך ו עמ' קכב-קכט

1. למה מפקיע מלכו של עולם את השדה ואת הפירות??
2. איך קיום השמיטה 'משפר את מידותינו' לפי הרב עוזיאל?
3. במה לדעתכם, הצ'יף מסיאטל היה מסכים עם הרב עוזיאל?
4. האם אנחנו במאה העשרים אחת יכולים "שלא לעשות עצמנו לעיקר"?

**חלון לדמות** – "הראשון לציון הראשון של מדינת ישראל"

הרב בן-ציון מאיר חי עוּזיאל  -  [ה'תר"ם](http://he.wikipedia.org/wiki/%D7%94%27%D7%AA%D7%A8%22%D7%9D) [1880](http://he.wikipedia.org/wiki/1880) - [ה'תשי"ג](http://he.wikipedia.org/wiki/%D7%94%27%D7%AA%D7%A9%D7%99%22%D7%92) [1953](http://he.wikipedia.org/wiki/1953) היה [הרב הראשי](http://he.wikipedia.org/wiki/%D7%94%D7%A8%D7%91_%D7%94%D7%A8%D7%90%D7%A9%D7%99_%D7%9C%D7%99%D7%A9%D7%A8%D7%90%D7%9C) הספרדי (נולד בירושלים, בגיל ארבע עשרה התייתם מאביו. כבכור הבנים הוטלה עליו אחריות הפרנסה, ונאלץ לחלק זמנו בין מלאכה ללימוד. ב-1911, מונה ל"חכם באשי", רב ראשי ספרדי המוכר על ידי השלטונות, והוא בן שלושים ואחת. לצד הרב קוק כרב האשכנזי ליפו. קשריו הטובים עם השלטונות הטורקיים, שכיבדו את החכם היהודי המוכשר, עזרו ליהודים להתגבר על מכשולים רבים בדרך להתפתחות הישוב בארץ. הוא ייסד תלמודי תורה. ב-1919 נתמנה לנשיא תנועת "המזרחי" ואף ייצג אותה בוועידתה העולמית באמסטרדם.

בתרצ"ט, עם מותו של הרב מאיר, התמנה לראשון לציון. לאחר הקמת המדינה הפך לרב הספרדי הראשי ראשון של המדינה. לצד הרב הרצוג. מסופר עליו שבזמן מלחמת העצמאות, כאשר הותקפה ירושלים על ידי הערבים, הוא חפר ביום השבת, משיקולים של "פיקוח נפש דוחה שבת", תעלות לחיילי צה"ל.